Klopjag op ‘dwelmhandelaars’ lei tot reusewapenvondsDie vuurwapens waarop daar beslag gelê is. (Foto: Verskaf) Gautengse polisiebeamptes het Maandag tydens ’n klopjag op vermeende dwelmhandelaars op talle hoëkaliber-vuurwapens in ’n woonstel in Johannesburg afgekom. Dié vuurwapens sluit in aanvalsgewere en haelgewere, koeëlvastebaadjies, rookgranate en traangas. Daar word nou vermoed dat die vermeende dwelmhandelaars by veel meer as net dwelmhandel betrokke is. Brig. Mathapelo Peters, woordvoerder van die polisie, sê polisiebeamptes verbonde aan die Johannesburgse middestad se misdaadintelligensie-eenheid het Maandagoggend op inligting reageer rakende beweerde dwelmhandel by ’n woonkompleks in Winchester Hills. Die polisiebeamptes het opgemerk hoe twee voertuie van belang langs mekaar in die parkeerterrein van die woonkompleks stilhou, waarna ’n onbekende pakkie vanuit die een motor na die ander motor aangegee is. Die inhoud van dié pakkie het kontant asook vyf sakkies met middels wat vir forensiese toetse gestuur is, bevat. Een verdagte is op die plek in hegtenis geneem in verband met die onderhandeling terwyl ’n tweede verdagte inhegtenisneming ontduik en op die vlug geslaan het. Die polisiebeamptes het verdere ondersoek op die perseel gelas waarna dié ondersoek hulle gelei het na die betrokke woonstel waar die reusevuurwapenvonds gemaak is. Verskeie aanvalsgewere, drie haelgewere, ’n rewolwer, ammunisie, koeëlvastebaadjies, traangas, rookgranate en ’n handgranaat is in die woonstel gevind en op beslag gelê. Verdere ondersoek sal nou onder leiding van die direktoraat vir prioriteitsmisdaadondersoeke (die Valke) geskied. “Die beslaglegging van sulke hoëkaliber-vuurwapens dui daarop dat die verdagtes by veel meer as net dwelmverwante misdaad betrokke kan wees,” het lt.genl. Elias Mawela, provinsiale polisiehoof, intussen gesê. Volgens Mawela word daar ook vermoed dat nóg meer verdagtes betrokke kan wees by die misdadige aktiwiteite. “Die ondersoekspan mag geen steen onaangeroer laat om die gesoekte verdagte en hul makkers vas te trek nie.” Die een verdagte wat gedurende die klopjag in verband met die pakkie se inhoud in hegtenis geneem is, is van Sunnyside in Pretoria en sal binnekort in die hof verskyn, sê Peters.